Ils rustgs
Da Khalil Gibran, translaziun Reto Capeder

Ina damaun da stad di in rustg a sia dunna: "Jau tem, ch’ils abitants da la chasa sper il lai vegnian disturbads en lur sien entras nossa chantada nocturna."
Sia dunna respunda: "Bain, ma na disturban els betg er nus durant il di cun lur tschantscherlim?"
"Betg emblida, che nus chantain dad aut bunamain durant l’entira notg", di il rustg. 
"E betg emblida, ch’els discurran e sbragian d’in cuntin durant il di", respunda sia dunna. 
"E co statti cun il rustg-bov che fa vegnir nar tut ils vischins cun ses terribel quac quac", dat il rustg da pensar. 
Sia dunna respunda: "E tge dis ti dals politichers, dals plevons ed oraturs che vegnan sper il lai ed empleneschan l’aria cun lur baterlim?" "Bain", di il rustg, "alura lain esser megliers che quellas creatiras umanas. Lain respectar il silenzi da la notg e tegnair noss chant en noss cors, perfin sche la glina spetga nossas chanzuns e las stailas noss versins. Lain empruvar, almain dus u trais notgs!"
"Jau sun d’accord", di la dunna, nus vegnin a vesair, tge che tes bun cor vegn da muventar. Quella notg han ils rustgs taschì, sco er la notg sequenta e la terza notg. 
La dunna baterlusa, ch’abitava en la chasa sper la riva dal lai, è vegnida la terza damaun ad ensolver schend a ses um: "Jau n’hai insumma betg pudì durmir las davosas notgs. Uschè ditg che jau dudiva las vuschs dals rustgs, n’aveva jau naginas difficultads da durmir. I sto esser capità insatge. Dapi trais dis n'aud jau betg pli ils rustgs e la mancanza da sien ma fa vegnir narra."
Cura ch’il rustg ha udì quai, sa volva el a sia dunna e di: "E nus essan vegnids bunamain balurds dal taschair, u betg?"
"Gea, il taschair durant la notg è stà fitg grev", conferma la dunna, ma ussa na datti nagin motiv pli da taschair per spir resguard sin quels che ston emplenir lur vid cun canera. 
E quella notg n’han la glina e las stailas betg spetgà adumbatten las chanzuns ed ils versins dals rustgs.